വിദേശ നാണയ കരുതല് ശേഖരത്തില് ഇടിവ് മുംബൈ : റെക്കാഡ് കുതിപ്പിന് വിരാമമിട്ട് ഇന്ത്യയുടെ വിദേശ നാണയ കരുതല് ശേഖരം ഇടിഞ്ഞു. ആഗസ്റ്റ് 13ന് സമാപിച്ച വാരത്തില് 209.9 കോടി ഡോളര് നഷ്ടവുമായി 61,936.50 കോടി ഡോളറാണ് ശേഖരമെന്ന് റിസര്വ് ബാങ്കിന്റെ റിപ്പോര്ട്ട് വ്യക്തമാക്കി. തൊട്ടുമുമ്ബത്തെ വാരത്തില്, 88.9 കോടി ഡോളറിന്റെ വര്ദ്ധനയുമായി കുറിച്ച 62,146.40 കോടി ഡോളറാണ് വിദേശ നാണയ ശേഖരത്തിന്റെ എക്കാലത്തെയും റെക്കാഡ് ഉയരം. വിദേശ നാണയ ശേഖരത്തില് മുഖ്യപങ്ക് വഹിക്കുന്ന വിദേശ കറന്സി ആസ്തി എഫ്.സി.എ 135.8 കോടി ഡോളര് താഴ്ന്ന് 57,637.4 കോടി ഡോളറില് എത്തി. കരുതല് സ്വര്ണശേഖരം 72 കോടി ഡോളര് താഴ്ന്ന് 3,633.3 കോടി ഡോളറായി. വിദേശ നാണയ ശേഖരം ഡോളറിലാണ് രേഖപ്പെടുത്തുന്നതെങ്കിലും ഇതില് യൂറോ, യെന്, പൗണ്ട് തുടങ്ങിയവയുമുണ്ട്.